**Danisco A/S** oli tanskalainen elintarviketeollisuusyhtymä, joka tuotti muun muassa entsyymejä, stabilisaattoreita ja makeutusaineita, kuten ksylitolia ja fruktoosia. Sen liikevaihto oli 30. huhtikuuta 2007 päättyneellä tilikaudella 20 360 miljoonaa Tanskan kruunua ja sillä oli noin 10 000 työntekijää. Yhtiön pääkonttori oli Kööpenhaminassa. Se kuului Tanskan 20 suurimman OMX:ssa noteeratun pörssiyhtiön joukkoon.

Tammikuussa 2011 monikansallinen kemian- ja lääkealan teollisuusyritys DuPont ilmoitti jättäneensä Daniscosta ostotarjouksen. Kauppa varmistui toukokuussa 2011.

Danisco Suomessa
----------------

Danisco Sweeteners Oy:n tehdas Kotkassa.
Danisco osti vuonna 1999 suomalaisen Cultor Oyj:n. Kauppaan sisältyi Cultorin ja Lännen Tehtaat Oy:n yhdessä omistama Suomen koko sokerituotanto eli Sucros Oy ja sen tytäryhtiö Suomen Sokeri Oy – Finnsugar Ltd. Cultorin osuus Sucroksesta oli 80 %. Cultoriin kuului myös tärkkelysmakeuttajia ja beta-amylaasientsyymiä valmistava Neson Oy, rehuvalmistaja Suomen Rehu Oy, lohen rehun tuottaja Ewos AS sekä Food Science -ryhmä, joka valmisti muun muassa erikoismakeuttajia ja maku- ja tuoksuparanteita ja Rehuparanteet-ryhmä, joka valmisti muun muassa rehuentsyymejä. Lisäksi Cultor omisti 50 % yhdysvaltalaisesta Genencor International Inc:stä, jonka tuotteena ovat teollisuusentsyymit. Toisen puolen Genencorista omisti yhdysvaltalainen Eastman Chemical Company.

### Sokerituotanto

Danisco myi heinäkuussa 2008 sokeriliiketoimintansa saksalaiselle Nordzuckerille. Kauppaan sisältyi myös Suomen Sokerin Kirkkonummen tehdas. Siitä on käytetty myös nimeä Porkkalan tehdas, tehdas tosin ei sijaitse Porkkalanniemellä.

#### Sokeritehtaat

* Danisco Sugar Anklam, Saksa
* Danisco Sugar Arlöv, Ruotsi
* Danisco Sugar Kėdainiai, Liettua
* Danisco Sugar Nakskov, Tanska
* Danisco Sugar Nykøbing, Tanska
* Danisco Sugar Örtofta, Ruotsi
* Sucros Oy, Säkylä, Suomi
* Suomen Sokeri Oy, Kantvik, Suomi

#### Suljetut sokeritehtaat

Euroopan unioni pienensi sokerikiintiöitä ja tehtaita jouduttiin sulkemaan.

* Danisco Sugar Panevėžys, Liettua, suljettu 2007 sokerikiintiön supistamisen vuoksi
* Sucros Oy, Salo, Suomi, juurikassokerin tuotanto lopetettu 2006 sokerikiintiön supistumisen vuoksi.

### Makeutusaineet

Danisco Sweeteners Oy Kotkassa valmistaa ksylitolia ja fruktoosia. Se siirtyi vuonna 2011 DuPontin *Nutrition & Health* -ryhmään.

### Entsyymituotanto

Genencor International Oy on Daniscon tytäryhtiö. Sillä on Suomessa muun muassa entsyymituotantoa, joka jatkuu yrityskaupan jälkeen *DuPont Industrial Biosciences* -nimellä. Tuotantolaitokset ovat Hangossa, Jämsänkoskella, Naantalissa, Jokioisilla ja Vaasassa.

Vuonna 1982 perustettu yhdysvaltalainen Genencor International, Inc. on maailman toiseksi suurin teollisuusentsyymien valmistaja. Se oli puoliksi Cultorin ja puoliksi yhdysvaltalaisen Eastman Chemical Companyn (vuoteen 1994 asti Eastman Kodak Companyn) omistama. Cultor-kaupassa vuonna 1999 50 % yhtiöstä saanut Danisco hankki vuonna 2005 omistukseensa loputkin vuonna 2000 pörssiin listautuneesta Genencorista.

Katso myös
----------

* Sokerijuurikas

Lähteet
-------

1. ↑  Amerikkalainen DuPont ostaa Daniscon.  *Taloussanomat*, 10.1.2011.  Sanoma News. Artikkelin verkkoversio. Viitattu 2.4.2013.
2. 1 2  Daniscon myynti Yhdysvaltoihin varmistui.  *Helsingin Sanomat*, 16.5.2011.  Sanoma News. Artikkelin verkkoversio. Viitattu 2.4.2013.
3. 1 2  On aika panna sokeri lihoiksi.  *Talouselämä*, 14.1.2011.  Talentum. Artikkelin verkkoversio. Viitattu 2.4.2013. [vanhentunut linkki]
4. 1 2  Yrityskauppa, jossa Danisco A/S hankkii määräysvallan Cultor Oyj:ssä (Päätös Dno 246/81/99)  14.5.1999. Kilpailuvirasto. Viitattu 2.4.2013.
5. ↑  Danisco myytiin Yhdysvaltoihin.  *Kauppalehti*, 16.5.2011.  Alma Media. Artikkelin verkkoversio. Viitattu 2.4.2013. [vanhentunut linkki]
6. ↑  Halliday, Jess: Danisco consolidates Lithuanian sugar production *Foodnavigator.com*.  12.11.2007. William Reed Business Media SAS. Viitattu 18.3.2009. (englanniksi)
7. ↑  DuPont Nutrition & Health Locations (Finland) DuPont.  Arkistoitu 15.4.2013. Viitattu 2.4.2013. (englanniksi)
8. ↑  DuPont Industrial Biosciences Locations, (Production Facilities) DuPont.  Arkistoitu 21.4.2013. Viitattu 2.4.2013. (englanniksi)
9. ↑  Danisco Acquires Finnish Processor Cultor While Trying to Sell Off Frozen Operations *Thefreelibrary.com*.  1.4.1999. E.W. Williams Publications, Inc.. Viitattu 2.4.2013. (englanniksi)
10. ↑  Press Release: Danisco Announces Successful Conclusion of Tender Offer for Genencor (Internet Archivessa)  20.4.2005. Genencor International, Inc..  Arkistoitu 24.10.2005. Viitattu 2.4.2013. (englanniksi)

Aiheesta muualla
----------------

* DuPont Food Beverages -sivut (Arkistoitu – Internet Archive) (englanniksi)
* DuPont Industrial Biosciences -sivut (englanniksi)
* Nordzucker AG (englanniksi)
* Eurosugar (Arkistoitu – Internet Archive) (englanniksi)
* Cultor Oyj:n pörssihistoriaa Pörssitiedon nettisivuilla